Qaradağlılar/II İlyas xəlifə
II Ilyas  xəlifə  Şəmsəddin  xəlifənin  oğludur. Dizmar  mahalının  Duzal  kəndində  dünyaya  gəlmişdi. Mükəmməl mədrəsə  təhsili  almışdı.
Ilyas  xəlifə  atasından  sonra  Dizmar  mahalının  hakimi  və  xəlifəsi təyin  edilmişdi. Qızılbaş  ordusunun  tərkibində  Osmanlılara  qarşı  savaşda  iştirak etmişdi.
Osmanlı  dövlətinin məşhur  sənədlər  məcmuəsi  olan  «Mühimmə»də  yazılır:  «Abbas  mirzə  Səfəvinin  müccərrəd  tərqib  üçün  zəbt  etdiyi  bəzi yerləri  Şahqulu  sultana  təvcih  etdiyi  kimi,  Toxmaqoğlu  və  Dizmar  hakimi  Ilyas  xəlifənin  bəzi  süvari  və  piyada  qüvvətləriylə  Təbriz  ətrafını  vurub,  Xamnə  ilə  Təbriz  arasında  mənzil  yeri  olan  kəndi  qarət  edib  fəqət  ikinci  gəlişində  basılaraq  məğlubiyyətə  uğratıldı  və  rəiyyətin  qarət   olunan  malları  qaytarıldı,  Naxçıvan  və  Rəvan  tərəflərində  məzkur  Şahqulunun  Qapan  və  Ordubad  qalalarıyla  Mincivanı  zəbt  edib  qoruyucu  qüvvətlər  təyin  etdi.»  (Bax:  Mühimmə,  LXŞ,  59)      
Tarixi  qaynaqlardan  bilirik  ki,  bu  olay  1585-ci  ildə  baş  vermişdi.
Ilyas  xəlifə  1603-cü  ildə  Qaradağın  hakimi  təyin  olundu. Maraqlıdır  ki,  tarixçi  Iskəndər  bəy  Münşi  öz  ünlü  əsərində  Ilyas  xəlifədən  danışarkən  hər  dəfə  onu  Toxmaqoğlu  soyadıyla  deyil,  Qaradağlı  soyadıyla  nişan  verir.
Şah  Abbas  1606-cı  ildə  Qaradağda  olarkən  Duzal  kəndində  Ilyas  xəlifənin  qonağı  olmuşdu. Sonra  şaha  qoşulub  Ordubada  getmişdi. Ilyas  xəlifə  şahla  bərabər  Urmiya  səfərində  iştirak  etmişdi. Urmiya  yörəsindəki  Dumdum  qalasını  kürdlərin  Mükri  əşirəti  möhkəmləndirib  qızılbaşlara  asi  olmuşdu. Ilyas  xəlifə  qoşunla  Dumdum  qalası  ətrafına  gəlmişdi. Mükrilər  qorxuya  düşmüş  Ilyas  xəlifəyə  dostluqlarını  bildirməyə  çalışmışdılar. Hətta  Xan  Abdal  Mükri  bir  neçə  ünlü  adamlarıyla  xəlifənin  evinə  gəlmişdi. Lakin  Xan  Abdalın  qardaşı  Məhəmməd  bəy  silahı  yerə  qoymamışdı.
Ilyas  xəlifə  1610-cu  ildə,  Urmiyada,  Dumdum  qalası  ətrafında  öz  evində  qılınc  yarasından  həlak  olmuşdu. Evinə  qonaq  gələn  mükriləri  şirin-şərbətlə  ağırlayan  Ilyas  xəlifə  qəfil  hücuma  məruz  qalmışdı. Qonaqlar  qılınclarını  çəkib  düz  əqidəli  sufini  qanına  qəltan  etmişdilər. Onunla  bərabər  iki  qohumunu  öldürmüşdülər.

Qaradağlılar